Οκακούρα Κακούζο

Ο Οκάκουρα Κακούζο (岡倉 覚三, Okakura Kakuzō) (14 Φεβρουαρίου 1863–02 Σεπτεμβρίου 1913), ήταν Ιάπωνας λόγιος, κριτικός της τέχνης και συνέβαλε στην ανάπτυξη των τεχνών στην Ιαπωνία στην περίοδο Μεϊτζί. Είναι ευρύτατα γνωστός για το βιβλίο του «Το βιβλίο του τσαγιού». Είναι γνωστός και με το ψευδώνυμο Οκάκουρα Τενσίν (岡倉 天心 Okakura Tenshin).

 Γεννήθηκε στη Γιοκοχάμα. Ήταν γιος του Οκάκουρα Κανεμόν (Okakura Kan'emon), που ήταν έμπορος μεταξιού και πρώην σαμουράι και καταγόταν από το νομό Φουκάι. Μεγάλωσε στη Γιοκοχάμα, όπου φοίτησε σε Αγγλικά σχολεία. Μετά φοίτησε στο αυτοκρατορικό πανεπιστήμιο του Τόκιο. Αποφοίτησε από το πανεπιστήμιο το 1880 με έπαινο στη φιλοσοφία και την Αγγλική λογοτεχνία. Στο πανεπιστήμιο έμαθε Αγγλικά και Κινέζικα. Το 1886 έγινε για ένα διάστημα γραμματέας στο υπουργείο Παιδείας και ήταν υπεύθυνος για υποθέσεις, που αφορούν τη μουσική. Κατά τη διάρκεια των σπουδών του γνώρισε τον Έρνεστ Φενολλόσα (Ernest Fenollosa), έναν Αμερικανό καθηγητή στο πανεπιστήμιο του Τόκιο, κριτικό τέχνης και ερασιτέχνη ζωγράφο, ο οποίος ήταν ένθερμος υποστηρικτής της διατήρησης της παραδοσιακής μορφής της Ιαπωνικής τέχνης αντίθετα προς το πνεύμα της εποχής Μεϊτζί, όπου γινόταν προσπάθεια εκμοντερνισμού και στροφής της Ιαπωνικής κοινωνίας προς τη Δύση. Ο Οκάκουρα Κακούζο επηρεάστηκε πολύ από τον Έρνεστ Φενολλόσα και προέτρεπε τους Ιάπωνες να διατηρούν την πολιτιστική τους κληρονομιά. Στα 1889 ήταν συνιδρυτής του περιοδικού «κοκκά» (Kokka). Ήταν ένας από τους κύριους ιδρυτές της σχολής καλών τεχνών του Τόκιο στα 1887 και έναν χρόνο αργότερα έγινε διευθυντής της σχολής αυτής. Αυτός και ο Έρνεστ Φενολλόσα εσκεμμένα παρέλειψαν τη διδασκαλία της Δυτικής ζωγραφικής και γλυπτικής από το πρόγραμμα σπουδών της σχολής καλών τεχνών. Στα 1898 ο Οκάκουρα Κακούζο απομακρύνθηκε από τη σχολή και αργότερα δημιούργησε την Ιαπωνική ακαδημία καλών τεχνών (Nippon Bijutsu-in) με τη βοήθεια των Χασιμότο Γκαχό, Χισίντα Σουνσό και Γιοκοχάμα Ταϊκάν. Ταξίδεψε σε πολλές φορές στην Κίνα, την Ινδία και τις Η.Π.Α.. Στις αρχές του 20ου αιώνα πήγε στο μουσείο καλών τεχνών στη Βοστώνη, όπου έγινε επικεφαλής του τμήματος Ασιατικών τεχνών. Πάντα υποστήριζε την ανωτερότητα της ανατολικής έναντι της Δυτικής τέχνης. Τα βιβλία του [The Ideals of the East (1903), The Awakening of Japan (1904), και The Book of Tea (1906)] γράφτηκαν στα αγγλικά, έτσι ώστε να επηρεάσει τους δυτικούς αναγνώστες. Στα τελευταία χρόνια της ζωής του πήγε στην Ιζούρα, στην επαρχία Ιμπαράκι, μαζί με πιστούς οπαδούς του, όπως τους Σιμομούρα Κανζάν, Χισίντα Σουνσό και Γιοκοχάμα Ταϊκάν, και μετέφερε εκεί την Ιαπωνική ακαδημία καλών τεχνών, για να αναπτύξει μια νέα εποχή στην Ιαπωνική τέχνη. Τα βιβλία του δίνουν έμφαση στην αξία του Ιαπωνικού πολιτισμού και της Ιαπωνικής τέχνης. Υποστήριζε ότι μόνο οι Ασιάτες μπορούν να κατανοήσουν πλήρως τον πολιτισμό της Ασίας και ήταν υπέρμαχος της ανωτερότητας του Ιαπωνικού πολιτισμού. Θεωρείται πως είναι ηγέτης του κινήματος «νιχόνγκα».Με το κίνημα αυτό η Ιαπωνική ζωγραφική ανανεώνεται με σύγχρονη θεματολογία και τεχνικές κρατώντας βασικά στοιχεία της παραδοσιακής Ιαπωνικής τέχνης.Ο Οκάκουρα Κακούζο πέθανε στις 2 Σεπτεμβρίου 1913. Το βιβλίο του τσαγιού, μετάφραση Τσαπίλης Πέτρος, εκδόσεις: Ανατολικός, Αθήνα 2001, ISBN 9789608429246. The Ideals of the East (London: J. Murray, 1903) The Awakening of Japan (New York: Century, 1904) The book of tea, (1906). The Ideals of the East «The Ideals of the East», βιβλίο του Οκάκουρα Κακούζο. online βιβλία του Οκάκουρα Κακούζο Το βιβλίο του τσαγιού ebook «Το βιβλίο του τσαγιού» του Οκάκουρα Κακούζο. History of Japanese Art Διάλεξη για την Ιστορία της Ιαπωνικής τέχνης από τον Οκάκουρα Κακούζο στη σχολή καλών τεχνών στο Τόκιο. The awakening of japan «The awakening of Japan», (1904), βιβλίο του Οκάκουρα Κακούζο. Tenshin memorial museum of art Τενσίν Μουσείο Τέχνης, Ιμπαράκι